ประเทศไทย ชู ผลสำรวจประชาชนเห็นด้วยกับนโยบายงดแจกถุงพลาสติกและปรับเปลี่ยนพฤติกรรมตนเอง
ประเทศไทย ชู ผลสำรวจประชาชนเห็นด้วยกับนโยบายงดแจกถุงพลาสติกและปรับเปลี่ยนพฤติกรรมตนเอง นายวราวุธ ศิลปอาชา รัฐมนตรีว่าการกระทรวงทรัพยากรธรรมชาติและสิ่งแวดล้อม กล่าวว่า ปีนี้กระทรวงทรัพยากรธรรมชาติและสิ่งแวดล้อม จัดงานวันสิ่งแวดล้อมไทยและวันอาสาสมัครพิทักษ์ทรัพยากรธรรมชาติและสิ่งแวดล้อมหมู่บ้านแห่งชาติ ประจำปี 2562 ตรงกับวันที่ 4 ธันวาคมของทุกปี ภายใต้แนวคิด “ดูแลโลก เพื่อให้โลกดูแลเราตลอดไป” เพื่อน้อมสำนึกในพระมหากรุณาธิคุณของพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร พระผู้ทรงเป็นบิดาแห่งการอนุรักษ์ทรัพยากรธรรมชาติและสิ่งแวดล้อม ควบคู่กับรณรงค์ให้ประชาชนเห็นคุณค่าและความสำคัญของการทำความดีในเรื่องของจิตอาสาตามพระราชดำริของพระบาทสมเด็จพระเจ้าอยู่หัว ที่สำคัญช่วยเสริมสร้างจิตสำนึกและการมีส่วนร่วมอนุรักษ์ทรัพยากรธรรมชาติและสิ่งแวดล้อมจากทุกภาคส่วน โดยเฉพาะการร่วมกันลดปริมาณขยะพลาสติกแบบใช้ครั้งเดียวทิ้ง ปีนี้ได้สำรวจความคิดเห็นของประชาชน เรื่องการงดให้บริการถุงพลาสติกหูหิ้ว โดยสวนดุสิตโพล จำนวน 2,032 คน จากทุกภูมิภาคทั่วประเทศ ระหว่างวันที่ 30 ตุลาคม -15 พฤศจิกายน 2562 ที่มีต่อนโยบายการงดให้บริการถุงพลาสติกหูหิ้วตั้งแต่วันที่ 1 มกราคม 2563 เป็นต้นไป พบมีประชาชนร้อยละ 90 เห็นด้วยกับนโยบายงดแจกถุงพลาสติก  มีการปรับเปลี่ยนพฤติกรรมตนเองกันบ้างแล้ว ร้อยละ 91.28  ทราบนโยบายงดให้บริการถุงพลาสติกหูหิ้ว ร้อยละ 88.78  เห็นด้วยกับการพกถุงผ้า ร้อยละ 86.71  เห็นควรมีกฎหมายควบคุม ร้อยละ 77.46 เห็นด้วยกับการเก็บเงิน หรือขายถุงพลาสติกหูหิ้ว ณ จุดขาย ร้อยละ 61.42นายจตุพร บุรุษพัฒน์ ปลัดกระทรวงทรัพยากรธรรมชาติและสิ่งแวดล้อม กล่าวว่า ขอเชิญชวนประชาชนเตรียมความพร้อมรับการเปลี่ยนแปลงครั้งใหญ่ของประเทศตั้งแต่วันที่ 1 มกราคม 2563 เป็นต้นไป ห้างสรรพสินค้า ซูเปอร์มาร์เก็ตและร้านสะดวกซื้อกว่า 76 บริษัททั่วประเทศ พร้อมใจกันงดให้บริการถุงพลาสติกหูหิ้วที่มีความหนาน้อยกว่า 36 ไมครอน หรือถุงก๊อบแก๊บให้กับประชาชนที่เข้ามาใช้บริการและร่วมกันรณรงค์สร้างการรับรู้ให้ประชาชนเตรียมความพร้อม